《呈文叔兄》
元代·吴景奎

平生知我无如子，奈此别离情思何。春水连天归雁尽，故山回首白云多。

王门鼓瑟应难遇，宾馆无鱼直赋歌。为问吾宗老兄弟，近来潘鬓几分皤。

作者简介：（1292—1355）婺州兰溪人，字文可。七岁力学如成人，年十三为乡正。刘贞为浙东宪府掾，辟为从事，后荐署兴化路儒学录，以母老辞不就。博学，尤善为诗，词句清丽，有唐人风。有《药房樵唱》。